Det var med jubel og brøl, da den nye verdensmester i skeetskydning landede i Aalborg Lufthavn.

Hele familien var mødt op med champagne og flag for at byde den nye verdensmester velkommen hjem. Emil Petersen kan nemlig nu kalde sig verdensmester i skeetskydning efter han denne uge deltog i VM i Moskva. Den unge skytte skød 54 af 60 lerduer og fik derfor ramt én lerdue mere end italieneren Elia Sdruccioli på andenpladsen. Og med guldmedaljen om halsen blev der krammet og fotograferet med den nye verdensmester, der er stolt af sin præstation - Det er jo super fedt, det er helt surrealistisk, det er ikke rigtig gået op for mig, hvad det er, jeg har præsteret endnu, og det er bare fedt, at alle de timers hård træning nu har givet pote, siger Emil Petersen. Og den varme velkomst af familien i ankomsthallen var værdsat. - Det er fantastisk at se, at der er opbakning omkring det, man har præsteret, siger den nyudklækkede verdensmester.